OBH 4017/1997.
Az állampolgári jogok országgyűlési biztosának jelentése
Előadó: Tasnádiné dr. Bácsi Zsuzsanna

Az eljárás megindulása

Panaszos sérelmezte, hogy a lakáskiűrítés iránti végrehajtás jogalap nélkül indult.

Alkalmazandó jogszabályok:

A lakások elosztásáról és a lakásbérletről szóló módosított 1/2971 (II.28.) Korm. rendelet 

A többször módosított 1993. évi LXXVII. törvény a lakások és helyiségek bérletére, valamint az elidegenítésükre vonatkozó egyes szabályokról

a többször módosított 1957. évi IV. törvény az államigazgatási eljárás általános szabályairól 
86.§ (1) Ha jogszabály másként nem rendelkezik, a határozat jogerőre emelkedésétől számított három év eltelte után nincs helye végrehajtásnak.
(2) A végrehajtás elévülését bármely végrehajtási cselekmény megszakítja

a bírósági végrehajtásról szóló 1994. évi LIII. törvény

Az érintett alkotmányos jogok

A Magyar Köztársaság Alkotmányának 2. § (1) bekezdése: "A Magyar Köztársaság független, demokratikus jogállam."

A vizsgálat megállapításai:

A tényállás felderítése érdekében bekértem a végrehajtással kapcsolatos önkormányzati iratokat.
A csatolt iratokból megállapítottam, hogy az akkor hatályos 1/2971 (II.28.) Korm. rendelet alapján az önkormányzat - az 1992. január 13-án kelt, 2494/93. sz. határozatával - a panaszos lakás kiutalására vonatkozó kérelmét elutasította és elrendelte a lakás kiűrítését. Ez a határozat 1992. január 31-én jogerőre emelkedett. A csatolt iratokból az is kitűnik, hogy az 1992. január 12-én kelt levélben az önkormányzat Igazgatási Osztálya helyszínelést kért a Városüzemeltető Vállalattól, annak megállapítására, hogy panaszos teljesítette-e a határozatban foglaltakat, kiköltözött-e a lakásból. A Városüzemeltető Vállalat tájékoztatása után kérte az önkormányzat a végrehajtási lap kibocsátását. Mindezek alapján alaptalan a panasz, mert az önkormányzat határozata jogerős, és a követelés elévülési ideje - három év - alatt tett önkormányzati intézkedések következtében az elévülési határidő nem járt le a végrehajtási lap kibocsátása előtt.

A csatolt iratokból megállapítottam, hogy a végrehajtás alapja nem az 1996. január 17-i kérelem, hanem az önkormányzat Polgármesteri Hivatalának 1992. január 13-án kelt, 2494/1993. számú határozata.

Mivel a határozat elleni közigazgatási jogorvoslati lehetőségeket a panaszos nem merítette ki, és a határozat nem a beadvány benyújtásától számított egy éven belül keletkezett, vizsgálatomat az állampolgári jogok országgyűlési biztosáról szóló 1993. évi LIX. törvény 16. § (1) bekezdése és a 17. § (4) bekezdése értelmében hatáskör hiányában lezártam.

Budapest, 1997. május 23.

Gönczöl Katalin